Rallye Dakar:
Sainz hurtigst igen
SRP – 12. januar 2009

Carlos Sainz fører fortsat. Den tidligere dobbelte rally verdensmester kørte mandag, godt assisteret af co-driver Michel Perin, sin Volkswagen Race Touareg til sejr på Dakar Rallyets niende etape foran team-kammeraterne Mark Miller/Ralph Pitschford. Afstanden imellem de bedst placerede var ligeså lille som man har oplevet tidligere i det sydamerikanske rally: blot 1 minut og 47 sekunder – efter 429 kilometers hastighedesetape.
Dagens etape var ret vanskelig, fortalte Sainz efter ankomsten til etape-målet i Copiapo i Chile. Deltagerne mødte for første gang den berygtede Atacama ørken – men løbsledelsen havde valgt, at skære 20 kilometer af den planlagte 50 kilometers tur gennem sanddynerne, fordi sandet var så tørt og så løst, at det i praksis ville have været en sandfælde, som ingen ville kunne komme igennem og ingen ville kunne redde deltagerne ud af igen.

I den samlede stilling fører Sainz fortsat. Men rollerne som nr. 2 i rallyet blev byttet om mellem Miller og den tredje VW-kører Giniel de Villiers. De Villiers begik en navigationsfejl undervejs, som måske var afgørende. Men et faktum er det, at sydafrikaneren brugte 10 minutter mere til at køre prøven end Sainz og Miller. Så nu er Miller 2’er cirka 3 minutter foran De Villiers.

Mitsubishis Nani Roma bevarede sin fjerdeplads. Han havde svært ved at holde VW-tempo’et i spidsen, men formåede dog, at score 7. pladsen med sin Racing Lancer og i den samlede stilling er han endnu under en time fra den førende race Touareg og mere end en halv time foran rallyets nr. 5, amerikaneren Robby Gordon i en stor kraftsvulmende Hummer.

Tirsdag skal deltagerne for alvor ud i Atacama ørkenen. Hastighedsetapen forventes at blive den hårdeste i årets Rallye Dakar. Der er stort set ingen transportetape hvorimod der skal køres 670 kilometer for fuld udblæsning og med stopuret tikkende hele vejen.
Resultat af dagens etape, Rallye Dakar 2009:

1. Carlos Sainz/Michel Perin (SPA/FRA), Volkswagen Race Touareg 2, 5t56m08s
2. Mark Miller/Ralph Pitchford (USA/SAF), Volkswagen Race Touareg 2, +1m47s

3. Robby Gordon/Andy Grider (USA/USA), Hummer H3, +2m16s
4. Orlando Terranova/Alain Guehennec (ARG/FRA), BMW X3 CC, +10m06s
5. Giniel de Villiers/Dirk von Zitzewitz (SAF/GER), Volkswagen Race Touareg 2, +12m01s
6. Leonid Novitskiy/Oleg Tyupenkin (RUS/RUS), BMW X3 CC, +16m15s
7. Nani Roma/Lucas Cruz Senra (SPA/SPA), Mitsubishi Racing Lancer, +24m41s
Stillingen i Rallye Dakar d. 12. januar 2009:

1. Carlos Sainz/Michel Perin (SPA/FRA), Volkswagen Race Touareg 2, 33t26m07s
2. Mark Miller/Ralph Pitchford (USA/SAF), Volkswagen Race Touareg 2, +19m52s
3. Giniel de Villiers/Dirk von Zitzewitz (SAF/GER), Volkswagen Race Touareg 2, +22m58s

4. Nani Roma/Lucas Cruz Senra (SPA/SPA), Mitsubishi Racing Lancer, +58m12s
5. Robby Gordon/Andy Grider (USA/USA), Hummer H3, +1t34m17s
6. Krzysztof Holowczyc/Jean-Marc Fortin (POL/BEL), Nissan Navara, +3t23m53s
Fotos:

Carlos Sainz og Volkswagen er flyvende i Rallye Dakar: Mandag vandt spanieren endnu en etapesejr og udbyggede sit forspring til næsten 20 minutter.
Nani Roma holder skansen og er fortsat nr. 4 i sin Mitsubishi Racing Lancer.
